Forslag til Rådets direktiv om første ændring af direktiv 90/394/EØF om beskyttelse af arbejdstagerne mod risici for under arbejdet at være udsat for kræftfremkaldende stoffer (95/C 317/06) (Tekst af betydning for EØS) KOM(95) 425 endelig udg. - 95/0229(SYN)

(Forelagt af Kommissionen den 14. september 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Den Europæiske Union, særlig artikel 118 A,

under henvisning til Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer (1), særlig artikel 16,

under henvisning til forslag fra Kommissionen udarbejdet efter høring af Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen,

i samarbejde med Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I henhold til artikel 118 A i traktaten bestemmes det, at Rådet ved udstedelse af direktiver vedtager minimumsforskrifter for forbedring af navnlig arbejdsmiljøet for at sikre en bedre beskyttelse af arbejdstagernes sikkerhed og sundhed;

i henhold til denne artikel skal det i disse direktiver undgås, at der pålægges administrative, finansielle og retlige byrder af en sådan art, at de hæmmer oprettelse og udvikling af små og mellemstore virksomheder,

i bilag III til Kommissionens direktiv 91/325/EØF af 1. marts 1991 om tolvte tilpasning til udviklingen af Rådets direktiv 67/548/EØF om tilnærmelse af lovgivning om klassificering, emballering og etikettering af farlige stoffer (2) er der indføjet nye risikosætninger til angivelse af sundhedsfarer ved længere tids påvirkning og farer for kræft ved indånding;

arbejdstagerne skal i alle arbejdssituationer være beskyttet med hensyn til præparater, der indeholder et eller flere kræftfremkaldende stoffer;

for nogle agenser er det nødvendigt at tage alle optagelsesveje, herunder en eventuel indtrængen gennem huden, i betragtning for at sikre det bedst mulige beskyttelsesniveau;

formuleringen af punkt 2 i bilag I til direktiv 90/394/EØF angående polycykliske aromatiske kulbrinter har givet anledning til fortolkningsvanskeligheder i mange medlemsstater, en ny og mere præcis formulering er derfor påkrævet;

i henhold til artikel 16 i nævnte direktiv skal der for de kræftfremkaldende stoffer, for hvilke dette er muligt, fastsættes grænseværdier for eksponering på grundlag af foreliggende oplysninger, herunder videnskabelige og tekniske data;

grænseværdier for eksponering på arbejdspladsen skal betragtes som en væsentlig del af de generelle foranstaltninger til beskyttelse af arbejdstagerne; sådanne grænseværdier skal til stadighed tages op til fornyet vurdering og skal ændres, så snart nyere videnskabelige oplysninger viser, at dette er nødvendigt;

benzen er et kræftfremkaldende stof, som er til stede i forbindelse med mange arbejdssituationer, mange arbejdstagere er derfor udsat for en potentiel sundhedsrisiko; på grundlag af de foreliggende videnskabelige oplysninger er det muligt at fastsætte en grænseværdi, der indebærer, at risikoen kan betragtes som minimal, såfremt benzeneksponeringen er under denne grænseværdi;

overholdelse af minimumskravene til beskyttelse af arbejdstagernes sundhed og sikkerhed mod særlige risici i forbindelse med kræftfremkaldende stoffer sikrer ikke blot en beskyttelse af den enkelte arbejdstagers sundhed og sikkerhed, men medfører ligeledes et minimumsbeskyttelsesniveau for alle arbejdstagere i Fællesskabet, hvorved en eventuel konkurrenceforvridning undgås;

der bør fastsættes bestemmelser for at sikre beskyttelse af de pågældende arbejdstageres sikkerhed og sundhed i de tilfælde, hvor der findes undtagelsesbestemmelser for specifikke aktiviteter eller aktivitetssektorer, og hvor det kan være vanskeligt at nå den foreslåede grænseværdi for benzen inden den foreslåede dato;

i de fleste små og mellemstore virksomheder, hvor benzen hovedsagligt anvendes som opløsningsmiddel, er der ikke behov for bestemmelser med henblik på nedbringelse af eksponeringen, da der allerede findes lovbestemmelser i næsten alle medlemsstater om begrænsning af eller forbud mod anvendelsen heraf;

der bør fastlægges et ensartet beskyttelsesniveau i forbindelse med kræftfremkaldende stoffer i hele Fællesskabet, og dette beskyttelsesnivau skal ikke fastlægges ved hjælp af præskriptive krav, men ved hjælp af en række generelle principper, der skal gøre det muligt for medlemsstaterne at håndhæve minimumskravene på en ensartet måde;

denne ændring udgør et konkret led i gennemførelsen af det indre markeds sociale dimension;

i henhold til afgørelse 74/325/EØF (3), senest ændret ved tiltrædelsesakten af 1985, hører Kommissionen Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen med henblik på udarbejdelsen af forslag på dette område -

UDSTEDT FØLGENDE DIREKTIV:

Artikel 1

I direktiv 90/394/EØF foretages følgende ændringer:

1) Artikel 2 ændres til:

»Artikel 2

I dette direktiv forstås ved

a) `kræftfremkaldende stof`

i) et stof, der klassificeres som kræftfremkaldende stof i kategori 1, 2 eller 3 i henhold til kriterierne i bilag VI til direktiv 67/548/EØF

ii) et præparat, der er sammensat af et eller flere af de i nr. i) omhandlede stoffer, når koncentrationen af et eller flere individuelle stoffer opfylder de krav til koncentrationsgrænser for klassificering af et præparat i kategori 1 eller 2, som er fastsat i:

- bilag I til direktiv 67/548/EØF, eller

- bilag I til direktiv 88/379/EØF, som ændret ved direktiv 90/492/EØF, hvor stoffet eller stofferne ikke er opført i bilag I til direktiv 67/548/EØF eller er opført heri uden angivelse af koncentrationsgrænser

iii) et stof, et præparat eller en proces, som er nævnt i bilag I, samt et stof eller et præparat, der frigøres under en i bilag I omhandlet proces

b) `grænseværdi`: medmindre andet er anført, koncentrationsgrænsen for et `kræftfremkaldende stof`, målt i den luft, som indåndes under arbejdet.«

2) Artikel 3, stk. 3, ændres til:

»3. Desuden skal også alle andre eksponeringer af betydning, f.eks. optagelse gennem huden, tages i betragtning ved risikovurderingen.«

3) I artikel 16 tilføjes følgende stk. 3:

»3. I tilfælde af fravigelser som fastsat i bilag III er medlemsstaterne forpligtet til at påse, at arbejdsgiverne følger de procedurer og iværksætter de foranstaltninger, der er nødvendige for at sikre en passende beskyttelse af de berørte arbejdstageres sundhed og sikkerhed.«

4) Punkt 2 i bilag I ændres til:

»2. Arbejde, som indebærer udsættelse for polycykliske aromatiske kulbrinter, der forekommer i stenkulssod, stenkulstjære eller stenkulsbeg.«

5) Del A i bilag III ændres til:

»>TABELPOSITION>«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1998. De underretter straks Kommissionen herom.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv er rettet til medlemsstaterne.

(1) EFT nr. L 196 af 26. 7. 1990, s. 1.

(2) EFT nr. L 180 af 8. 7. 1991, s. 1.

(3) EFT nr. L 185 af 9. 7. 1974, s. 15.